CELEX: 22021D1316
Language: hu
Date: 2021-08-02 00:00:00
Title: Az ESA–EU Vámegyüttműködési Bizottság 1/2021 határozata (2021. augusztus 2.) az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barracudahal vonatkozásában fennálló különleges helyzet figyelembevétele érdekében történő eltérésről [2021/1316]

2021.8.10.   
               
               
                  HU
               
               
                  Az Európai Unió Hivatalos Lapja
               
               
                  L 287/13
               
            
         AZ ESA–EU VÁMEGYÜTTMŰKÖDÉSI BIZOTTSÁG 1/2021 HATÁROZATA
         (2021. augusztus 2.)
         az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barracudahal vonatkozásában fennálló különleges helyzet figyelembevétele érdekében történő eltérésről [2021/1316]
         A VÁMEGYÜTTMŰKÖDÉSI BIZOTTSÁG,
         tekintettel az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodásra és különösen annak 1. jegyzőkönyve 43. cikkének (4) bekezdésére,
         mivel:
         
                     (1)
                  
                  
                     Az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodást (1) (a továbbiakban: átmeneti gazdasági partnerségi megállapodás) az Unió, a Madagaszkári Köztársaság, a Mauritiusi Köztársaság, a Seychelle Köztársaság és a Zimbabwei Köztársaság 2012. május 14-től kezdődően ideiglenesen alkalmazza. Az átmeneti gazdasági partnerségi megállapodás 2019. február 7-től ideiglenesen alkalmazandó az Európai Unió és a Comore-szigeteki Unió között is.
                  
               
                     (2)
                  
                  
                     Az EPA-bizottság 2020. január 14-i 1/2020 határozata (2)2020. március 31-i hatállyal módosította az EU és a kelet- és dél-afrikai államok közötti átmeneti gazdasági partnerségi megállapodáshoz csatolt, a „származó termék” fogalmának meghatározásáról és a közigazgatási együttműködés módszereiről szóló 1. jegyzőkönyvet.
                  
               
                     (3)
                  
                  
                     Az 1. jegyzőkönyv 44. cikkének (1) bekezdése értelmében az ESA-EU Vámegyüttműködési Bizottság határozatot fogadhat el a szóban forgó jegyzőkönyvben meghatározott származási szabályoktól való eltérés engedélyezéséről.
                  
               
                     (4)
                  
                  
                     Az ESA-EU Vámegyüttműködési Bizottság 2017. október 2-án elfogadta a 2/2017 határozatot, amely a 2017. október 2. és 2018. október 1. közötti időszakra engedélyezte a származási szabályoktól való eltérést 120 tonna sózott barracudahal Európai Unióba történő behozatala tekintetében.
                  
               
                     (5)
                  
                  
                     Az ESA-EU Vámegyüttműködési Bizottság 2019. január 14-én elfogadta az 1/2019 határozatot, amely – a 2019. január 14. és 2020. január 13. közötti időszakra – másodszor is engedélyezte a származási szabályoktól való eltérést, ezúttal 100 tonna sózott barracudahal Európai Unióba történő behozatala tekintetében.
                  
               
                     (6)
                  
                  
                     Az ESA-EU Vámegyüttműködési Bizottság 2020. május 5-én elfogadta az 1/2020 határozatot, amely – a 2020. május 5. és 2021. május 4. közötti időszakra – harmadik alkalommal engedélyezte a származási szabályoktól való eltérést, ismét 100 tonna sózott barracudahal Európai Unióba történő behozatala tekintetében.
                  
               
                     (7)
                  
                  
                     2021. március 31-én Mauritius az átmeneti gazdasági partnerségi megállapodás 1. jegyzőkönyve 44. cikkének (1) bekezdésével összhangban benyújtotta a származási szabályoktó való eltérés iránti negyedik kérelmét, amely a Harmonizált Rendszer 0305 69 vámtarifaszáma alá tartozó, az Európai Unióba 2021. június és 2022. július között behozni tervezett sózott barracudahal 120 tonnás mennyiségére vonatkozott. A Bizottság levelére válaszul Mauritius 2021. május 17-én további információkat nyújtott be.
                  
               
                     (8)
                  
                  
                     Kérelmében Mauritius ismételten felhívja a figyelmet a származási szabályoknak való megfelelést akadályozó, visszatérő beszerzési problémákra. Megemlíti nevezetesen, hogy nem áll rendelkezésre az Unióból vagy Mauritiusról származó barracudahal, valamint hogy a barracudahalra irányuló halászat szempontjából nem kifizetődő hajókba beruházni az 1. jegyzőkönyv 6. cikkének (2) bekezdésében meghatározott feltételeknek való megfelelés érdekében. Mauritius a többi afrikai, karibi és csendes-óceáni EPA-államot („többi AKCS-EPA-állam”) illetően – amelyek tekintetében fennáll a kumuláció lehetősége – azzal érvel, hogy az ezen államokból (például Namíbiából) származó barracudahal túlságosan drága, illetve nem felel meg a minőségre és a rendszeres utánpótlásra vonatkozó követelményeknek. Mindezek alapján Mauritius megállapítja, hogy nincs más választása, mint hogy továbbra is nem származó nyersanyagokat, konkrétan Új-Zélandról importált barracudahalat szerezzen be feldolgozóipara számára. A Mauritius által közölt számadatok szerint a Mauritiuson létrejövő hozzáadott érték a késztermékek értékének mindössze 17,5 %-át teszi ki.
                  
               
                     (9)
                  
                  
                     Az 1. jegyzőkönyv 44. cikkének (1) bekezdése értelmében a Vámegyüttműködési Bizottság a jegyzőkönyvtől való eltéréseket fogadhat el, ha meglévő ágazatok fejlődése vagy új ágazatok létrejötte az ESA-államokban azt indokolja, az Uniónak pedig pozitív választ kell adnia az ESA-államoknak a szóban forgó cikkel összhangban kellően megindokolt minden olyan kérelmére, amely nem okozhat súlyos kárt egy meglévő uniós ágazatnak.
                  
               
                     (10)
                  
                  
                     Az 1. jegyzőkönyv 44. cikkének (3) és (5) bekezdése előírja továbbá, hogy a kérelmek vizsgálata során különösen a következőket kell figyelembe venni: az érintett ESA-állam földrajzi helyzetét, kedvező elbánásban részesítve a szigeten elhelyezkedő ESA-államokat; valamint azokat az eseteket, amikor a meglévő származási szabályok alkalmazása jelentősen befolyásolhatja egy ESA-állam valamely meglévő ágazatának azt a képességét, hogy folytassa az Unióba irányuló kivitelét.
                  
               
                     (11)
                  
                  
                     A vizsgálat eredményeként megállapítást nyert, hogy a meglévő származási szabályoknak a szóban forgó termékekre történő alkalmazása befolyásolná a sózott barracudahal előállításával foglalkozó mauritiusi kisüzemek arra való képességét, hogy folytassák az Unióba irányuló kivitelt; figyelembe kell venni Mauritius földrajzi helyzetét, vagyis azt, hogy egy kis sziget, amely távol van exportpiacaitól és behozatali forrásaitól; a kért eltérés nem okozna súlyos kárt egy meglévő uniós ágazatnak; a korábban engedélyezett eltérések időtartama pedig nem haladta meg az öt évet.
                  
               
                     (12)
                  
                  
                     Gondoskodni kell azonban arról, hogy az 1. jegyzőkönyv 44. cikke szerinti eltéréseket továbbra is csak átmeneti megoldásként lehessen igénybe venni, és ne lehessen felhasználni őket a közösen elfogadott származási szabályok tartós megváltoztatására.
                  
               
                     (13)
                  
                  
                     A Mauritius által benyújtott kérelem és további pontosítások azonban nem tesznek említést semmiféle olyan konkrét lépésről, amelyet a szóban forgó ország a fennálló problémák megoldása és a közösen elfogadott származási szabályoknak való megfelelés tartós biztosítása érdekében tett. Mauritius közlése szerint nem kifizetődő saját flottát kifejleszteni a barracudahalra irányuló halászat céljára, és a származási szabálynak való megfelelés annak függvényében biztosítható a jövőben, hogy sikerül-e üzleti megállapodásokat kötni namíbiai beszállítókkal, illetve meggyőzni a térségben működő uniós flottát, hogy folytasson barracudahalra irányuló halászatot.
                  
               
                     (14)
                  
                  
                     Ezen okokból kifolyólag indokolt ezt az eltérést utolsó alkalommal engedélyezni ugyanerre a termékre és ugyanezekkel a feltételekkel.
                  
               
                     (15)
                  
                  
                     Mauritius az eltérést a 2021/2022-es év tekintetében a sózott barracudahal 120 tonnás mennyiségére kérte. Az 1/2020 határozat útján engedélyezett korábbi eltérés igénybevételének jelenlegi szintje alapján nem tűnik indokoltnak a kérelmezett időszakra vonatkozó kontingens növelése a 2020/2021-es évre engedélyezett kontingenshez képest. Mauritius számára ezért egy további évre eltérést kell engedélyezni a Harmonizált Rendszer 0305 69 vámtarifaszáma alá tartozó sózott barracudahal 100 tonnás mennyiségére vonatkozóan annak érdekében, hogy a meglévő ágazat folytathassa az Unióba irányuló kivitelt.
                  
               
                     (16)
                  
                  
                     Az (EU) 2015/2447 bizottsági végrehajtási rendelet (3) megállapítja a vámkontingensek kezelésére vonatkozó szabályokat. E szabályokat kell alkalmazni azon mennyiség kezelése tekintetében, amelyre e határozat az eltérést engedélyezi.
                  
               
                     (17)
                  
                  
                     Az eltérési lehetőség igénybevételének hatékony nyomon követése érdekében indokolt a mauritiusi hatóságokat arra kötelezni, hogy rendszeres jelleggel részletes adatokat szolgáltassanak a Bizottságnak az érintett termékekre vonatkozóan kibocsátott EUR.1 szállítási bizonyítványokról, illetve kiállított számlanyilatkozatokról,
                  
               A KÖVETKEZŐKÉPPEN HATÁROZOTT:
         
            1. cikk
            Az átmeneti gazdasági partnerségi megállapodás 1. jegyzőkönyvétől eltérve és az említett jegyzőkönyv 44. cikke (1) bekezdésének megfelelően a Harmonizált Rendszer 0303 89 vámtarifaszáma alá tartozó nem származó barracudahalból (Thyrsites atun) előállított, a Harmonizált Rendszer 0305 69 vámtarifaszáma (0305 69 80 KN-kód) alá tartozó sózott barracudahalat az e határozat 2–5. cikkében meghatározott feltételekkel összhangban Mauritiusról származónak kell tekinteni.
         
         
            2. cikk
            Az 1. cikkben előírt eltérés e határozat elfogadásától számítva egy évig alkalmazandó a mellékletben meghatározott, Mauritiusról kivitt és az Unión belüli szabad forgalomba bocsátás céljából bejelentett termékre a mellékletben meghatározott mennyiség erejéig.
         
         
            3. cikk
            A mellékletben szereplő mennyiséget az (EU) 2015/2447 bizottsági végrehajtási rendelet 49–54. cikkével összhangban kell kezelni.
         
         
            4. cikk
            Mauritius vámhatóságai kötelesek mennyiségi ellenőrzéseket végezni az 1. cikkben meghatározott termékek kivitele tekintetében.
            Mauritius vámhatóságai az egyes negyedéveket követő hónap vége előtt kötelesek a Vámegyüttműködési Bizottság Titkárságán keresztül eljuttatni a Bizottsághoz egy kimutatást azon mennyiségekről, amelyekre vonatkozóan e határozat alapján EUR.1 szállítási bizonyítványt, illetve számlanyilatkozatot állítottak ki, valamint ezeknek a bizonyítványoknak a sorszámáról, illetve a számlanyilatkozatok hivatkozási számáról.
         
         
            5. cikk
            Az e határozat értelmében kiállított EUR.1 szállítási bizonyítványok vagy számlanyilatkozatok 7. rovatában szerepelnie kell a következő bejegyzések valamelyikének:
            „Derogation – Decision No 1/2021 of the ESA-EU Customs Cooperation Committee of 2 August 2021”;
            „Dérogation – Décision n° 1/2021 du Comité de Coopération Douanière AfOA-UE du 2 août 2021”.
         
         
            6. cikk
            
               (1)   Mauritius és az Unió egyaránt meghozzák az e határozat végrehajtásához részükről szükséges intézkedéseket.
            
            
               (2)   Amennyiben az Unió objektív információk alapján szabálytalanságok vagy csalás tényét, illetve a 4. cikkben meghatározott kötelezettségek teljesítésének ismételt elmulasztását állapítja meg, az átmeneti gazdasági partnerségi megállapodás 22. cikkének (5) és (6) bekezdésében előírt eljárás alapján kezdeményezheti az 1. cikkben említett eltérés ideiglenes felfüggesztését.
            
         
         
            7. cikk
            Az 1. cikkben előírt eltérés nem újítható meg.
         
         
            8. cikk
            Ez a határozat 2021. augusztus 2-án lép hatályba.
         
         
            Kelt Brüsszelben, 2021. augusztus 2-án.
            
               Beryl Shirley SAMSON
               
                  az ESA-államok képviselője
               
               
                  az ESA-államok nevében
               
            
            
               Jean-Michel GRAVE
               
                  Európai Bizottság
               
               
                  az Európai Unió nevében
               
            
         
         
            (1)  HL L 111., 2012.4.24., 2. o.
         
         
            (2)  HL L 93., 2020.3.27., 1. o.
         
         
            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).
      
      
         
            MELLÉKLET
            
                        Rendelésszám
                     
                     
                        KN-kód
                     
                     
                        TARIC-kód
                     
                     
                        Árumegnevezés
                     
                     
                        Időszak
                     
                     
                        Nettó tömeg
                        (tonnában)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        barracudahal (Thyrsites atun), sózott
                     
                     
                        2021.8.7. – 2022.8.6.
                     
                     
                        100